
_START_ARTICLE_
Sofie Gråbøl
_START_SECTION_
Baggrund
_START_PARAGRAPH_
Gråbøl voksede op i et venstreorienteret miljø i et kollektiv på Frederiksberg, som søster til instruktøren Niels Gråbøl._NEWLINE_Hun gik på flere forskellige skoler, blandt andet den kristne Johannesskolen._NEWLINE_Hun har ingen gymnasieuddannelse. I sine tidlige 20'er var Sofie Gråbøl interesseret i teologi, og hun fulgte en forelæsningsrække et enkelt semester på Teologisk Fakultet om Frans af Assisi._NEWLINE_Hun har dog aldrig været medlem af Folkekirken og hun blev først døbt i sine sene 30'er da hun skulle være gudmor._NEWLINE_Gråbøl har ingen egentlig skuespilleruddannelse bag sig. Hun søgte forgæves optagelse på Statens Teaterskole.
_START_SECTION_
Karriere
_START_PARAGRAPH_
Sofie Gråbøls første rolle som skuespiller var en birolle i den internationale film, Oviri fra 1986, hvor hun spillede over for Donald Sutherland._NEWLINE_Hendes mor havde foreslået, at hun søgte rollen._NEWLINE_Ifølge Berlingske kom hendes birolle til at blive "central for hele filmen takket være hendes naturtalent."_NEWLINE_Hendes gennembrud i en større rolle kom med hovedrollen i filmatiseringen af Tove Ditlevsens roman Barndommens gade fra 1986._NEWLINE_Omkring 2000 spillede hun markante biroller i flere populære filmkomedier:_NEWLINE_Først dogmefilmen Mifunes sidste sang fra 1999 og samme år i Susanne Biers Den eneste ene, hvor Gråbøl spillede i polstret kostume som den tykke Mulle._NEWLINE_Året efter spillede hun i Blinkende Lygter hvor hun overfor Søren Pilmark stod for den værdsatte "puste æg"-scene._NEWLINE_Gråbøl fungerede som nudansk sproglærer for den ellers engelsk-talende danske skuespiller Connie Nielsen, da Nielsen skulle spille i Susanne Biers Brødre._NEWLINE_I midten af 2000'erne havde hun centrale filmroller i to alvorlige familiedramaer der havde udgangspunkt i emnerne forældres tab af deres datter og incestanklage, henholdsvis Lad de små børn fra 2004 og Anklaget fra 2005, begge med manuskript af Kim Fupz Aakeson._NEWLINE_På tv har Gråbøl medvirket i flere populære DR tv-serier, først Taxa._NEWLINE_Senere spillede hun den gennemgående titelrolle i skilsmissedramaet Nikolaj og Julie._NEWLINE_Stor succes fik hun for sin ikoniske portrættering af kriminalkommisær Sarah Lund i DRs scandinoir-thrilleren Forbrydelsen._NEWLINE_Tv-serien gik over tre sæsoner, og Sofie Gråbøls rolle blev sammenlignet med en anden stor dansk kvinderolle: Malene Schwartz's Maude Varnæs.Forbrydelsen blev solgt til mange lande, og er som en af de første skandinaviske tv-serier også blevet sendt på den britiske kanal BBC4._NEWLINE_Det medførte, at både tv-serien og Sarah Lund-rollen fik kultstatus._NEWLINE_Gråbøl måtte således give adskillige interviews til britiske medier og befandt sig på forsiden af tidsskiftet Radio Times i 2012._NEWLINE_Gråbøls første film efter Forbrydelsens afslutning var Søren Kragh-Jacobsens I lossens time baseret på Per Olov Enquists teaterstykke.
_START_SECTION_
Teater
_START_PARAGRAPH_
Udover tv- og filmarbejde har Gråbøl haft adskillige teaterroller, blandt andet_NEWLINE_i Lars Kaalunds gyser I en kælder på Dr. Dante og_NEWLINE_i August Strindbergs Et drømmespil hvor hun ifølge Berlingske gav en "[fysisk] og sjæleligt lysende kraftpræstation"._NEWLINE_Hun har også haft roller i Line Knutzons Snart kommer tiden og Håndværkerne samt Shakespeares Othello og Vintereventyret.
_START_SECTION_
Internationalt
_START_PARAGRAPH_
Gråbøls succes med Sarah Lund fik hende engageret i flere engelsksprogede produktioner._NEWLINE_Først i en gæsterolle i den britiske sitcom Helt hysterisk (Absolutely Fabulous) i 2011 og derefter i den skotske teaterforestilling James lll der havde premiere under Edinburgh Internationale Festival i 2014._NEWLINE_I dette historiske drama om Jakob 3. af Skotland, hvor hun spillede rollen som kongens ægtefælle Margrete af Danmark, modtog hun ros:_NEWLINE_Gråbøl var ifølge The Independent "vidunderlig som den dolke-skarpe danske dronning, doing the sums behind the scenes, stage-managing the sexually incontinent Sives," mens hun "ejede scenen som en 1400-tals Angela Merkel";_NEWLINE_for Guardian var hun "every bit as compelling a stage actor as her TV appearance in The Killing suggested."_NEWLINE_Gråbøl modtog i januar 2015 endnu engang britisk eksponering, da i Sky Atlantics stort anlagt thriller tv-serie Fortitude hvor hun spiller en central rolle som borgmesteren Hildur Odegard._NEWLINE_I deres anmeldelse af første afsnit skrev Forbes at "Gråbøl tager styrken af Forbrydelsens Sarah Lund og kraften i Borgens Birgitte Nyborg, og kombinerer dem i en præsentation, der er resolut, virkningsfuld og bare en lille smule skræmmende — men lige under overfladen, er der en feminin sårbarhed, som sikkert vil kollidere med Odegards ambitioner som serien skrider frem."_NEWLINE_I 2019 vil Gråbøl være at se i den britisk-amerikanske tv-serie Gentleman Jack på streamingtjenesten HBO Nordic._NEWLINE_I tv-serien spiller hun Dronning Marie af Danmark.
_START_SECTION_
Andet
_START_PARAGRAPH_
Derudover Ridderkorset._NEWLINE_2018: Nordens sprogpris